open-index/open-wikipedia-markdown huggingface dataset:
גיליאן פלין

**גיליאן שיבר פלין** (באנגלית: **Gillian Schieber Flynn**; נולדה ב-24 בפברואר 1971) היא סופרת אמריקנית, תסריטאית, מחברת קומיקס ומבקרת טלוויזיה לשעבר. שלושת הרומנים שפורסמו על ידי פלין הם ספרי המתח "חפצים חדים", "מקומות אפלים" ו-"נעלמת" (שעובד על ידי פלין לקולנוע והופק כסרט בבימויו של דייוויד פינצ'ר בשנת 2014).

## קורות חיים
פלין נולדה בקנזס סיטי, במדינת מיזורי שבארצות הברית. הוריה היו מרצים במכללה – אמה, ג'ודית-אן (לבית שיבר), מרצה להבנת הנקרא; אביה, אדווין מתיו פלין, מרצה לקולנוע. לפלין אח מבוגר (טראוויס, מכונאי רכבות) ודודה (רוברט שיבר) שופט בית המשפט לערעורים במחוז ג'קסון. בצעירותה הייתה פלין "ביישנית עד כאב" ומצאה מפלט בקריאה ובכתיבה. כשגדלה לקח אותה אביה לצפות בסרטי אימה.

פלין בגרה מבית הספר התיכון בשנת 1989 ולמדה לתואר ראשון באנגלית ובעיתונות באוניברסיטת קנזס. בשנת 1997 סיימה לימודי תואר שני בעיתונאות באוניברסיטת נורת'ווסטרן. לאכן מכן עבדה פרק זמן קצר כעיתונאית ובין השנים 1998 ו-2008 כתבה לאנטרטיינמנט ויקלי.

## ספרים
"חפצים חדים" (2006) עוסק ברצח סדרתי בעיר במיזורי ובעיתונאית משיקגו החוזרת לעיר ילדותה כדי לסקר את הפרשה. הספר עוסק במשפחות לא מתפקדות, באלימות ובפגיעה עצמית. הספר מושפע מספרו של דניס ליהיין, "מיסטיק ריבר", והיה מועמד בשנת 2007 לפרס אדגר כרומן הביכורים הטוב ביותר של סופר אמריקאי מטעם אגודת סופרי המתח האמריקאים וזכה בפרסים נוספים. הספר הופק לטלוויזיה על ידי רשת HBO, בכיכובה של איימי אדמס.

"מקומות אפלים" (2009) עוסק באישה החוקרת אם אחיה הכלוא אכן אחראי לרצח משפחתם בשנות השמונים. הספר עובד לסרט בשנת 2015. בינואר 2024, פורסם כי HBO מפתחת מיני סדרה המבוססת על הרומן, וכי פלין תשמש כיוצרת ותסריטאית בפרויקט.

"נעלמת" (2012) עוסק בבעל המחפש את אשתו, שנעלמה ביום הנישואים החמישי שלהם, והופך לחשוד העיקרי בהיעלמה. פלין כתבה את התסריט לעיבוד הקולנועי של הספר (עיבוד עליו הייתה מועמדת לפרס גלובוס הזהב ולפרס באפטא). הסרט בוים בידי דייוויד פינצ'ר וזכה לשבחים עם יציאתו לאקרנים בשנת 2014. הספר הוגדר כתופעה הספרותית הגדולה ביותר של 2012 ונמכרו ממנו למעלה משני מיליון עותקים.

"המבוגר" (2015) פורסם תחילה כסיפור קצר, בשם "מה אתה עושה?", כחלק מאנתולוגיה שפורסמה בשנת 2014. הסיפור זכה בפרס אדגר לסיפור הקצר הטוב ביותר לשנת 2015.

בשנת 2015 פרסמה גם סיפור קומיקס בשם "מסכות", בשיתוף פעולה עם המאייר דייב גיבונס.

סרט הקולנוע "אלמנות" נוצר על בסיס תסריט שכתבה פלין יחד עם הבמאי סטיב מקווין. הסרט יצא לאקרנים ב-2018 וזכה לביקורות חיוביות.

## חיים אישיים
פלין נישאה לעורך הדין ברט נולאן בשנת 2007 ויש להם שני ילדים - בנם פלין נולד בשנת 2010 ובתם ורוניקה נולדה ב-2014.

פלין מזדהה כפמיניסטית, אף שחלק ממבקריה האשימו את כתיבתה בשנאת נשים עקב תיאורים לא מחמיאים של דמויות נשיות בספריה. פלין הסבירה כי החליטה לכתוב על דמויות נשיות אכזריות משום שנמאס לה מהגיבורות הנמרצות, קורבנות אונס האמיצות, כאלה שעורכות חיפושי נפש הממלאות את כל הספרים, וכי היו חסרות לה דמויות נבלים נשיות.

## קישורים חיצוניים

* 

* 
* 

## הערות שוליים

קטגוריה:סופרות אמריקאיות
קטגוריה:סופרים אמריקאים
קטגוריה:בוגרות אוניברסיטת קנזס
קטגוריה:בוגרי אוניברסיטת קנזס
קטגוריה:בוגרות אוניברסיטת נורת'ווסטרן
קטגוריה:בוגרי אוניברסיטת נורת'ווסטרן
קטגוריה:זוכי פרס אדגר
קטגוריה:אמריקאיות שנולדו ב-1971
קטגוריה:אמריקאים שנולדו ב-1971
מול (סרביה)

**מוֹל** (בסרבית קירילית: **Мол**, בסרבית בכתב לטיני: **Mol**, בהונגרית: **Mohol**) היא עיירה בסרביה השוכנת במחוז באנאט הצפוני אשר בפרובינציית וויבודינה, וסמוכה לאדה.

## היסטוריה
תיעוד ליישוב במקום קיים מ-1323 עת נשלט האזור על ידי קארוי הראשון, מלך הונגריה. במחצית הראשונה של המאה ה-16 נכבש האזור על ידי סולימאן הראשון, סולטאן האימפריה העות'מאנית. לאחר מלחמת האימפריה העות'מאנית-הליגה הקדושה (1683–1699) עברה מול לחזקת ממלכת הבסבורג מתוקף הסכם קרלוביץ, וב-1702 מתועדת התיישבות סרבים בעיירה. בתקופה זו נכללה מול ב"שטח הספר" של ממלכת הבסבורג. בהמשך עברה לחזקת האימפריה האוסטרו-הונגרית ובשלהי המאה ה-19 חוברה לקו מסילות הברזל. לאחר מלחמת העולם הראשונה הועבר האזור לחזקת ממלכת הסרבים, הקרואטים והסלובנים מתוקף חוזה טריאנון.

במהלך מלחמת העולם השנייה, ב-6 באפריל 1941 תקפה גרמניה הנאצית את ממלכת יוגוסלביה והכניעה את צבאה תוך ימים אחדים. האזור נמסר לחזקת הונגריה. לאחר הפיכת צלב החץ בהונגריה בוצעו בעיירה מעשי טבח בתושבים יהודים וסרבים. לאחר המלחמה נכללה מול בשטח הרפובליקה הפדרלית הסוציאליסטית של יוגוסלביה ובאזור התפתחה תעשייה. לאחר פירוק יוגוסלביה עברה העיירה לחזקת סרביה.

## הקהילה היהודית
יהודים התיישבו במול בראשית המאה ה-19, אך קהילה אורתודוקסית מאורגנת נוסדה רק במחצית השנייה של המאה. ב-1840 הוקם בית עלמין וב-1872 בית הכנסת ולצידו תלמוד תורה. ב-1931 מנתה הקהילה 117 נפשות, שהיוו כאחוז אחד מתושבי העיירה. במול התגורר בילדותו האמן הרב-תחומי לסלו מוהולי-נג'י. ב-1940 נוסד במקום סניף של התנועה הציונית וסניף של ויצו.

ערב הפלישה הגרמנית ליוגוסלביה מנתה הקהילה 100 נפשות. בני הקהילה נרצחו כחלק משואת יהודי הונגריה. לאחר המלחמה, ב-1947 התגוררו במול 11 יהודים, רובם עלו לישראל לאחר הקמתה. החל משנות החמישים של המאה ה-20 לא מתגוררים יהודים בעיירה. ב-1960 נהרס מבנה בית הכנסת על ידי השלטונות. נכון ל-2013, היה בית העלמין היהודי קיים ובתוכו 125 מצבות ואנדרטה לזכר הנרצחים בשואה.

## לקריאה נוספת
* פנקס הקהילות יוגוסלביה, עמוד 171
* מוהול, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 222. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

## קישורים חיצוניים

* Aleksandra Terzić ,Željko Bjeljac, The extermination of jewish population and heritage in BAČKA region of ap vojvodina-serbia 
* יהדות באצ'קה, באתר "יד ושם"

## הערות שוליים

מול
מול
קטגוריה:קהילות יהודיות שהושמדו בשואה
מיי מוקלה

**מיי הנרייטה מוּקְלֶה** (באנגלית: **May Henrietta Muklé**; 14 במאי 1880 - 20 בפברואר 1963) הייתה צ'לנית בריטית.

## חייה
מוקלה, ילידת לונדון, מתוארת כ"צ'לנית ידועת-שם", שעודדה צ'לניות אחרות. היא תוארה בטיימס כניצבת "בשורה הראשונה של הצ'לנים החיים", ובהספד שנכתב לה ב"טיימס" נאמר עליה: "במפנה המאה הייתה מוכרת לכל לא רק כמוזיקאית יוצאת דופן אלא כאחת הצ'לנים הבולטים ביותר שמדינה זו הוציאה מתוכה".

הצ'לו שלה נבנה בידי מונטאניאנה, ונקנה בשבילה על ידי תורם אלמוני.

תמונת הדיוקן שלה, מאת הצייר ג'ון מנספילד קרילוק, מוצגת במוזיאון של האקדמיה המלכותית למוזיקה.

פרס מיי מוקלה נקבע בשנת 1964 להנצחת זכרה, והוא ניתן מדי שנה לסטודנט לצ'לו בקולג'.

מוקלה הלכה לעולמה בקוקפילד, סאסקס, בגיל 82.

## קישורים חיצוניים

## הערות שוליים

קטגוריה:צ'לניות בריטיות
קטגוריה:בריטיות שנולדו ב-1880
קטגוריה:בריטיות שנפטרו ב-1963
קטגוריה:בריטים שנפטרו ב-1963
לב אלבורט

**לב אלבורט** (ברוסית: **Лев Альбурт**)  (נולד ב-21 באוגוסט 1945 אורנבורג) הוא שחמטאי סובייטי-יהודי-אמריקאי, שהיה שלוש פעמים אלוף ארצות הברית. אינו פעיל מ-2013.

## קורות חיים

לב אלבורט נולד באורנבורג לאחר שמשפחתו נמלטה מהנאצים. בשנת 1948 המשפחה חזרה לאודסה בה הוא גדל. אלבורט התחיל לשחק שחמט בגיל שש.

הוא בוגר תואר בפיזיקה מאוניברסיטת אודסה.

לאחר סיום הלימודים הוא התחיל לאמן מספר שחמטאים צעירים לרבות קונסטנטין לרנר, סם פאלאטניק וויאצ'סלב איינגורן). 

אלבורט היה אלוף אוקראינה הסובייטית שלוש פעמים ברציפות בשנים 1972–1974. בשנת 1976 הוא קיבל דרגת אמן בינלאומי ובשנת 1977 דרגת רב-אמן.

בשנת 1979, בהיותו משתתף בתחרות שחמט בגרמניה המערבית, הוא ביקש מקלט מדיני ותוך זמן קצב היגר לארצות הברית.

בהיותו בארצות הברית אלבורט זכה שלוש פעמים באליפות ארצות הברית (1984, 1985 ו-1990) ובנוסף, זכה באליפות ארצות הברית בפתוחה בשנת 1987.

החל משנת 1991 אלבורט מאמן שחמט. 

אלבורט כתב מספר ספרי שחמט (חלקם במשותף עם רומן ג'ינג'יחאשווילי ויבגני פרלשטיין).

## לב אלבורט ב[[אולימפיאדת השחמט]]
בין השנים 1980 ל-1984 השתתף לב אלבורט ב-3 אולימפיאדות שחמט:

## קישורים חיצוניים

* ריאיון עם לב אלבורט בינואר 2018 

## הערות שוליים

קטגוריה:רבי-אמנים יהודים
קטגוריה:רבי-אמנים אמריקאים
קטגוריה:שחמטאים יהודים סובייטים
קטגוריה:שחמטאים יהודים אמריקאים
קטגוריה:מחברי ספרי שחמט אמריקאים
קטגוריה:מחברי ספרי שחמט יהודים
קטגוריה:אלופי ארצות הברית בשחמט
קטגוריה:בוגרי אוניברסיטת אודסה
קטגוריה:אלופי ארצות הברית הפתוחה בשחמט
קטגוריה:יהודים שהיגרו מברית המועצות לארצות הברית
קטגוריה:מאמני שחמט יהודים
קטגוריה:אמריקאים שנולדו ב-1945
קיסר הכתם

**קיסר הכתם** (שם מדעי: *Pomacanthus maculosus*), שנודע גם בשם **קיסר ירחי**, הוא מין של דג ממשפחת הקיסריים, ששוכן בשוניות אלמוגים ובחופים סלעיים באוקיינוס ההודי, הים האדום והמפרץ הפרסי.
## מאפיינים
המין חי בעיקר באזורים הפחות צפופים של שונות אלמוגים, ואף בחופים סלעיים בהם אין אלמוגים כלל. הוא מגיע לעומקים של עד 13 מטר. כמו מרבית בני משפחת הקיסריים, קיסר הכתם מתאפיין בגוף צבעוני ובולט.
ימין|ממוזער|קיסר הכתם צעיר
קיסר הכתם קיבל את שמו מתצורת צבעיו כבוגר, המתאפיינת בגוף כחול בוהק וכתם צהוב אנכי במרכז גופו. קיסר בוגר מגיע לאורך של 50 סנטימטר. כמו בדגי קיסר רבים אחרים, הצעיר נראה שונה מאוד מהבוגר, ומתאפיין בפסים שחורים, כחולים ולבנים. צבעיו של דג הקיסר, כמו צבעיהם של קיסרים אחרים, הפכו אותו לפופולרי בקרב צלמי טבע ומגדלי דגים.

קיסר הכתם דומה מאוד לקרובו הקיסר הים-סופי, שחולק איתו את חלק מתפוצתו בים האדום ובמפרץ הפרסי. ההבדל הניכר ביותר ביניהם הוא צבע הזנב. בעוד שלקיסר הכתם יש זנב כחול דהוי, לקיסר הים-סופי יש זנב צהוב בוהק.

כמו רוב הדגים במשפחת הקיסריים, קיסר הכתם ניזון בעיקר מספוגיים, אך הוא יכול לאכול גם שושנות ים, אצות, חסילונים וחסרי חוליות אחרים.

בישראל חי קיסר הכתם בתפוצתו הטבעית במפרץ אילת, ביחד עם המינים קיסר הדור וקיסר ים-סופי, בו הוא נמצא במספר אתרים מוגנים, כגון שמורת חוף האלמוגים. בנוסף הוא משומר בפארק המצפה התת-ימי. קיסר הכתם נצפה מאז שנת 2009 גם בים התיכון, כשהוא נצפה לעיתים מול חופי לבנון וישראל.

## קישורים חיצוניים

## הערות שוליים

קטגוריה:בעלי חיים שתוארו ב-1775
קטגוריה:טקסונים שתוארו בידי פטר פורסקל
קטגוריה:קיסריים
קטגוריה:דגים במפרץ אילת
מטרופולין סנטיאגו

**מחוז מטרופולין סנטיאגו** (בספרדית: **Región Metropolitana de Santiago**) הוא אחד מ-16 מחוזות צ'ילה, המכיל את בירת צ'ילה סנטיאגו דה צ'ילה, ואת המטרופולין המקיפה אותה. שטח המחוז הוא 15,403 קמ"ר, מה שהופך אותו למחוז השני הכי קטן במדינה. אוכלוסיית המחוז, נכון ל-2017, מונה כ-7,112,808 נפשות, והוא המחוז המאוכלס והצפוף ביותר בצ'ילה.

מחוז מטרופולין סנטיאגו גובל בצפון ובמערב במחוז ולפראיסו, במזרח בפרובינציית מנדוסה הארגנטינאית ובדרום במחוז או'היגינס. והוא המחוז היחיד בצ'ילה שאין לו גישה לאוקיינוס.

המחוז מייצר כ-41.6% מהתמ"ג של צ'ילה, ושוכנים בו מרכזים מסחריים ומנהליים רבים, כולל נמל התעופה המרכזי של צ'ילה. ענפי הכלכלה העיקריים הם ייצור, מגזר השירותים, וקמעונאות.

ההגירה מאירופה לאזור סנטיאגו החלה בשנת 1542. המחוז במתכונתו הראשונית נוצר בשנת 1810 כפרובינציה הצפונית של צ'ילה, והוא היה אחת משתי הפרובינציות יחד עם פרובינציית קונספסיון שהרכיבו את צ'ילה בעת הקמתה .

## חלוקה אדמיניסטרטיבית
למטרות ניהול פנים, מחוז מטרופולין סנטיאגו מחולק ל-6 פרובינציות, צ'קאבוקו, קורדיירה, מאיפו, מליפייה, סנטיאגו וטלגנטה שמחולקות ל-52 קומנות.
ממוזער|250px|ימין|חלוקה של מחוז מטרופולין סנטיאגו לפרובינציות וקומונות
ממוזער|250px|ימין|חלוקה של אזור העיר סנטיאגו דה צ'ילה לפרובינציות וקומונות

## קישורים חיצוניים

* 

## הערות שוליים

סנטיאגו
קטגוריה:צ'ילה: מחוזות
קטגוריה:מטרופולין סנטיאגו
נולדתי לשלום

"**נולדתי לשלום**" הוא שיר שכתב והלחין עוזי חיטמן, ובוצע על ידי להקת "סקסטה". השיר יצא לאור בשנת 1979.

## רקע
את השיר כתב עוזי חיטמן לרגל הולדת בנו עידו, בעת שהתנהל המשא ומתן שלפני חתימת הסכם השלום בין ישראל למצרים.

השיר מבטא את השאיפה לשלום, כשבאותה עת טרם חתמה מדינת ישראל על הסכם השלום עם מצרים.

חברות סקסטה ביצעו את השיר בפסטיבל הזמר והפזמון אף שכלל לא היו מעוניינות בכך, מאחר שהשיר היה מנוגד לקו המוזיקלי שלהן. השיר הגיע למקום הרביעי. חיטמן הקליט אף הוא את השיר, והוא יצא בשנת 1979 באלבום אוסף משיריו, שנקרא בשם "נולדתי לשלום".

במצעד בפזמונים העברי השנתי לשנת תשל"ט (1979) של רשת ג' הגיע השיר למקום התשיעי, ובמצעד השנתי של גלי צה"ל הגיע השיר למקום ה-22.

בשנת 1994 הוציא חיטמן את האלבום "עוזי שר חיטמן" ובו גרסה נוספת לשיר, שהכילה בנוסף למילים הקיימות גם בית נוסף בערבית.

## קישורים חיצוניים
* מילות השיר באתר שירונט

## הערות שוליים

קטגוריה:שירי עוזי חיטמן
קטגוריה:סקסטה
קטגוריה:שירים בעברית
קטגוריה:שירים שנכתבו על ידי עוזי חיטמן
קטגוריה:שירים שהולחנו על ידי עוזי חיטמן
קטגוריה:שירי פסטיבל הזמר והפזמון 1979
קטגוריה:שירי שלום
קטגוריה:שירים נגד מלחמה
קטגוריה:ישראל: אנטי מלחמה
דינמו סנקט פטרבורג (הוקי קרח נשים)

**דינמו סנקט פטרבורג** רשמית, "דינמו-נבה סנקט פטרבורג" (ברוסית: **Женский хокке́йный клуб Динамо-Нева Санкт-Петербург**) היא קבוצת הוקי קרח נשים מהעיר סנקט פטרבורג, המהווה חלק ממועדון דינמו סנקט פטרבורג. מתמודדת בליגת ההוקי לנשים.

## היסטוריה
ממוזער|מרכז|270px|סמל הקבוצה בשנים 2013–2020 
הקבוצה הוקמה ב-5 באפריל 2013. הקבוצה בהדרכת ולדיסלב פרודן השתתפה בשתי העונות הראשונות שלה מאז הקמתה באליפות רוסיה בהוקי קרח נשים.

ב-2015 הוקמה ליגת ההוקי לנשים, אליה הצטרפה גם "דינמו". בעונת 2015/16 הקבוצה סיימה רביעית, לאחר שהפסידה את המקום השלישי ל"ביריוסה" קרסנויארסק. בסוף העונה הוחלט שהחוזה עם המאמן ולדיסלב פרודן, שהוביל את הקבוצה מראשיתה, לא יחודש. ב-14 ביולי 2016, מונה אלכסנדר זיבין, אשר בעבר אימן את קבוצת הנוער של "דינמו סנקט פטרבורג".

בעונת 2017/2017 הקבוצה סיימה במקום השלישי בליגה. הישג ששוחזר גם בעונה הסדירה של עונת 2017/2018. בעונת 2018/2019 סיימה במקום השני בעונה הסדירה והעפילה עד לשלב גמר הליגה לנשים, במה שמהווה להישג השיא שלה.

לקראת עונת 2020/2021 הקבוצה הודיעה כי לא תשתתף בתחרויות במהלך העונה ותיקח פסק זמן, זאת בעקבות הקשיים הכלכליים אליהם נקלעה הקבוצה בעקבות התפרצות נגיף הקורונה ברוסיה. עם זאת, בהמשך אורגנה מחדש תחת השם "דינמו-נבה" וחזרה לפעילות. בעונת 2021/2022 סיימה אומנם במקום השלישי בליגה, אך בעונת 2022/2023 העפילה לראשונה לגמר פלייאוף הליגה וסיימה כסגנית האלופה.

בעונת 2023/2024 העפילה לגמר הפלייאוף בפעם השנייה ברציפות, אחרי שגברה בחצי גמר הפלייאוף על האלופה המכהנת, אגידל אופה הבשקירית, הפעם גם הצליחה להבטיח זכייה ראשונה בתולדותיה באליפות הלאומית.

## הישגים לפי עונה

## מאמנים
* ולדיסלב פרודן (05.04.2013—30.04.2016)
* אלכסנדר זיבין (14.07.2016—02.07.2020)
* יבגני בובאריקו (נובמבר 2020—01.03.2022)
* אלכסיי קוסאקין (01.03.2022—01.06.2022)
* א. זיבין (01.06.2022—)

## תארים
;אליפות רוסיה בהוקי קרח נשים / ליגת ההוקי לנשים
***זכייה:** 2024
***סגנות:** 2019, 2023, 2025
***מקום שלישי:** 2017, 2018, 2022

## קישורים חיצוניים

* אתר האינטרנט הרשמי

## הערות שוליים

קטגוריה:דינמו סנקט פטרבורג
קטגוריה:סנקט פטרבורג: מועדוני ספורט
קטגוריה:קבוצות הוקי קרח רוסיות
קטגוריה:רוסיה: מועדוני ספורט נשים
Dear Jessie

"**Dear Jessie**" (בעברית: "**גֵּ'סִי הַיְּקָרָה**") הוא סינגל של הזמרת-יוצרת האמריקאית מדונה, מתוך אלבום האולפן הרביעי שלה, *[[Like a Prayer]]*. השיר יצא כסינגל החמישי מהאלבום ב-10 בדצמבר 1989, על ידי חברות התקליטים האחים וורנר וסייר רקורדס.

השיר הגיע למקום החמישי במצעד הסינגלים הבריטי.

## רקע וכתיבה
השיר נכתב והופק על ידי מדונה עצמה ופטריק לאונרד ונכתב בהשארת בתו של לאונרד, ג'סי. "Dear Jessie" לא הופץ בכל העולם אלא במספר מדינות מוגבל כמו: הממלכה המאוחדת, אוסטרליה ויפן. מבחינה מוזיקלית, השיר עצמו הולחן יותר כשיר ערש לילדים ופחות שיר פופ וכולל מחרוזות סינתיסייזר ואקוסטיקה. בנוסף לכך, חל שינוי חד ונשמע קטע של חצוצרות. מבחינה לירית, השיר עצמו גם נכתב כשיר לילדים וכולל סיפורי פנטזיה על פילים ורודים משוטטים, ירחיים רוקדים ובתולות ים.

## ביקורות והצלחה
עם יציאתו, השיר הוא זכה לביקורות מעורבות שכן מבקרים ציינו שמילות הפנטזיה שלו מוגזמות אך החמיאו ללחן. מבקרים אחרים השוו את השיר לשירים של הביטלס.

השיר זכה להצלחה באירופה כאשר הגיע למקום החמישי בממלכה המאוחדת, למקום השלישי באירלנד ולמקום ה-17 בספרד ובאופן כללי למקום התשיעי במצעד האירופאי אך השיר לא נכנס למצעד האמריקאי והקנדי ובאוסטרליה גם לא זכה להצלחה כאשר הגיע למקום ה-51 בלבד, אף על פי ששם השיר כן הופץ. גם בניו זילנד השיר לא נכנס למצעד של המדינה.

## וידאו קליפ
הווידאו קליפ אשר צולם עבור השיר, הוא קליפ אנימציה ברובו בו רואים ילדה קטנה במיטה שמקיימת אינטראקציה עם דמויות פנטזיה. מדונה אינה מופיעה בקליפ אלא רק בתור אנימציה של טינקר בל, שנעשתה בעזרת עיצוב גרפי וטכניקות עיצוב מיוחדות שהיו באותה התקופה.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי מדונה
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שנכתבו על ידי פטריק לאונרד
קטגוריה:שירים שהופקו על ידי מדונה
קטגוריה:שירים שהופקו על ידי פטריק לאונרד
קטגוריה:וידאו קליפים מונפשים
קטגוריה:שירי בארוק פופ
קטגוריה:שירי פופ פסיכדליים
קטגוריה:סינגלים בהוצאת וורנר רקורדס
קטגוריה:סינגלים בהוצאת סייר רקורדס
ספריא

**ספריא** (באנגלית: **Sefaria**) הוא מלכ"ר המפעיל אתר אינטרנט המשמש כספרייה דיגיטלית מקוונת של טקסטים יהודיים חופשיים ובקוד פתוח. היא נוסדה בשנת 2011 על ידי ברט לוקשפייזר (Brett Lockspeiser), לשעבר מנהל מוצר בחברת גוגל, והעיתונאי והסופר ג'ושוע פואר. הטקסטים ניתנים ברישיון שמאפשר הפצה לא מסחרית הן בעברית והן בתרגום. האתר מספק גם כלי ליצירת דפי מקורות.

## היסטוריה
ספריא הוקמה ב-2011, על ידי העיתונאי ג'ושוע פואר יחד עם ברט לוקשפייזר, לשעבר מנהל מוצר בגוגל. גרסת הבטא הראשונה יצאה לאור ב-2012, וב-2013 היא הפכה רשמית למלכ"ר, בעזרת מימון מקרן נתן, Jonathan and Tamar Koschitzky, וקרן ג'ים ג'וזף. ב-2015, היו כבר שתים-עשרה אפליקציות שעשו שימוש ב-API ובמסד הנתונים של ספריא, וחתמו על עסקה לשימוש בתרגומים שפורסמו בעבר על ידי הוצאת "אורים". האתר של ספריא עבר עיצוב מחדש ב-2016, לצד פרסום יישומים חדשים עבור iOS ו-Android, ותרגום מלא לאנגלית של פירוש רש"י על התורה. בשלב זה, היו למעלה מעשרה אנשים בצוות המקצועי של האתר. ציון דרך משמעותי לאתר הגיע ב-2017, עם הוצאת מהדורת ויליאם דוידסון לתלמוד, אשר כוללת את פירושו של הרב עדין אבן-ישראל (שטיינזלץ) בעברית ובאנגלית, תחת הרישיון CC BY-NC.

## תוכן
לספריא יש ספרייה רחבת היקף של טקסטים יהודיים, ובכללם התנ"ך, התלמוד, סידורים, וכן יצירות חדשות יותר. התוכן של ספריא מגיע ממגוון מקורות: ספרים בנחלת הכלל נסרקים ומעובדים על ידי תוכנת OCR, ואחר כך מוגהים ומסודרים על ידי צוות מטעם האתר. מקורות מקוונים אחרים, כגון "בלכתך בדרך" משמשים גם הם כמקור. בנוסף, יש מוציאים לאור העובדים ישירות מול ספריא.

### תרגומים
לכמה יצירות, כגון התנ"ך והתלמוד, יש תרגומים לאנגלית. תרגומים אלו באו או ממיקור המונים, או ממוציאים לאור, או שהיו כבר בנחלת הכלל. כמה מהתרגומים בוצעו על ידי ספריא עצמה.

## תכונות
### קישוריות
יצירות רבות מקושרות לפירושים שניתנו להן במשך הדורות. לדוגמה, לחיצה על קטע מכל סוג תפתח חלונית צד, המאפשרת למשתמש לצפות בפרשנות על הקטע.

### דפי מקורות
בונה דפי המקורות של ספריא מאפשר למשתמשים ליצור דף עם מקורות מתוך ספריא. ניתן להפוך את דפי המקורות לציבוריים, כך שיהיו זמינים עבור משתמשים אחרים; ניתן להוריד את דפי המקורות כקובץ PDF.

## ביקורת
על האתר נמתחה ביקורת על כך שהוא מכיל ביאור לגמרא המשלב גם תכנים נוצריים. בתגובה טענו באתר כי הם מגישים טקסטים ממקורות מגוונים, וייתכן שחלק מהתכנים אינם מתאימים לכל קורא.

באייר ה'תשפ"ב (מאי 2022) חסמה נטפרי את האתר וכן הסירה את האפליקציה מהחנות שלה לאנדרואיד, בהוראת ועדת הרבנים לביצור חומות הדת, בטענה שהאתר מלא בדברי נצרות וכפירה.

## קישורים חיצוניים

* 

* Sefaria-Export – טקסטים שיוצאו ממסד הנתונים של ספריא.

## הערות שוליים

קטגוריה:ספריות דיגיטליות
קטגוריה:ספריות יהודיות
קטגוריה:אתרי אינטרנט תורניים
סירנה (פירושונים)

**הסִירֶנוֹת** הן נימפות-ים מן המיתולוגיה היוונית, שמשכו אנשים אל מותם באמצעות שירתן. קיימים אזכורים רבים לסירנות בתרבות, כולל בתרבות הפופולרית, המתייחסים למאפיין אחד או יותר שלהן (יצירת צליל או רעש, היותן יצורים ימיים, פיתוי אדם אל אסונו וכדומה).
טוריאן פרינס

**טוֹריאֵן ואלר-פרינס** (באנגלית: **Taurean Waller-Prince**; נולד ב-22 במרץ 1994) הוא כדורסלן אמריקאי המשחק בעמדות הסמול פורוורד והפאוור פורוורד במילווקי באקס מליגת ה-NBA.

## נעורים ומכללות
פרינס נולד בעיר סן מרקוס שבטקסס, ולמד ב"תיכון ארל וורן" שבסן אנטוניו הסמוכה. בשנת 2012 החל ללמוד ולשחק באוניברסיטת ביילור מהעיר וייקו, וב-4 עונותיו כשחקן קבוצתה קלע 10.2 נקודות בממוצע למשחק. בסיומה של עונת ה שלו, בה רשם ממוצעים של 15.9 נקודות ו-6.1 ריבאונדים למשחק, נבחר לחמישיית העונה של מחוז ה-"Big 12".

## קריירה ב-NBA
### אטלנטה הוקס
פרינס נבחר בבחירה ה-12 של דראפט ה-NBA לשנת 2016 על ידי יוטה ג'אז, ולאחר כשבועיים נשלח לאטלנטה הוקס בטרייד שבמסגרתו קיבלה אינדיאנה פייסרס את ג'ף טיג (מאטלנטה) ויוטה קיבלה את ג'ורג' היל (מאינדיאנה). לאורך עונת הרוקי שימש כשחקן ספסל זניח יחסית, ונשלח לעיתים קרובות לליגת הפיתוח של ה-NBA, בה שיחק עבור קבוצת לונג איילנד נטס.

עם עזיבתו של פול מילסאפ בעונת  נחלשה הקבוצה באופן משמעותי, אך פרינס קיבל תפקיד גדול יותר והציג יכולת משופרת כשהעמיד ממוצעים של 14.1 נקודות ו-4.7 ריבאונדים למשחק. ב-16 המשחקים האחרונים של אותה עונה העלה את תפוקתו לכ-21 נקודות למשחק, כולל שני משחקים של 38 נקודות.

### ברוקלין נטס
ב-6 ביולי הועבר בטרייד לברוקלין נטס בתמורה לאלן קראב וניקיל אלכסנדר-ווקר. באוקטובר 2019 חתם על הארכת חוזה בברוקלין לשתי עונות נוספות, החל מעונת , עבור כ-29 מיליון דולר. ביולי 2020 פורסם כי נדבק בנגיף הקורונה, ועל כן לא ישתתף עם קבוצתו במשחקי חידוש עונת  ב"בועה באורלנדו".

### קליבלנד קאבלירס
ב 13 בינואר 2021 הועבר פרינס לקליבלנד קאבלירס, כחלק מטרייד מרובע במסגרתו קיבלה ברוקלין את ג'יימס הארדן (מיוסטון).

### מינסוטה טימברוולבס
באוגוסט 2021 הועבר בטרייד למינסוטה טימברוולבס, תמורת ריקי רוביו.

## נבחרת ארצות הברית
בשנת 2015, לפני עונתו האחרונה במכללות, השתתף פרינס במשחקים הפאן-אמריקאיים כחבר נבחרת ארצות הברית בכדורסל עמה זכה במדליית הארד. בחמשת משחקי נבחרתו רשם פרינס 11.2 נקודות ו-4.4 ריבאונדים בממוצע למשחק.

## סטטיסטיקות הקריירה
### בעונה הסדירה של ה-NBA

### בפלייאוף ה-NBA

## קישורים חיצוניים

## הערות שוליים

קטגוריה:אמריקאים ילידי טקסס
קטגוריה:כדורסלנים אפרו-אמריקאים
קטגוריה:כדורסלני אוניברסיטת ביילור
קטגוריה:כדורסלני נבחרת ארצות הברית
קטגוריה:כדורסלנים אמריקאים
קטגוריה:בחירות דראפט של יוטה ג'אז
קטגוריה:כדורסלני אטלנטה הוקס
קטגוריה:כדורסלני לונג איילנד נטס
קטגוריה:כדורסלני ברוקלין נטס
קטגוריה:כדורסלני קליבלנד קאבלירס
קטגוריה:כדורסלני מילווקי באקס
קטגוריה:טקסס: כדורסלנים
קטגוריה:כדורסלני מינסוטה טימברוולבס
קטגוריה:אמריקאים שנולדו ב-1994
רובר השלישי, רוזן וורמס

**רובר השלישי, רוזן וורמס **(800–834), המכונה גם **רוטפרט**, היה רוזן וורמס ורוזן אזור הריין, שהשתייך לאצולה הפרנקית, ומשפחתו נקראת הרוברטיאנים. הוא היה בנו של רובר השני, רוזן אסביי.

רוברט התחתן עם ואלדראדה ד'אורליאן, ממנה היה לו בן מאומת אחד, רובר החזק. אולם, משערים שהוא היה אביהם של אודו הראשון, רוזן טרוייש, וגונטראם, רוזן וורמס. דודתו הייתה ארמנגארד, אשתו של הקיסר לואי החסיד. דודו קרודגאנג היה הארכיבישוף של מץ ואב המנזר בלורש. בנוסף, הוא היה אחיינו של קנקור, מייסד המנזר בלורש. דרך בנו רובר החזק הוא היה סבא של שני מלכים של פרנקיה המערבית, אודו ורובר הראשון. בנוסף, הוא היה הסבא-רבא של איג קאפה, מלך צרפת, מייסד השושלת הקאפטינגית אשר שלטה בצרפת עד המהפכה הצרפתית ב-1792, ואז שוב מ-1814 עד 1848, למעט מאה הימים ב-1815.

קטגוריה:אצולה צרפתית
קטגוריה:ילידי 800
קטגוריה:נפטרים ב-834
האישה בלבן (סרט, 1929)

**האישה בלבן** (באנגלית: **The Woman in White**) הוא סרט אילם בריטי משנת 1929 שביים הרברט וילקוקס ובכיכובם של בלאנש סוויט, הדון מייסון וססיל המפריז. הסרט נוצר בקריקלווד סטודיוס בלונדון. הוא מבוסס על הרומן "האישה בלבן" מאת וילקי קולינס.

הספר עובד פעמים אחדות לסרטים אילמים, הראשון, סרט משנת 1912, והשני עיבוד של פוקס משנת 1917 בשם "Tangled Lives". עוד ב-1917 נוצר סרט אילם נוסף בהפקת ת'נהאוזר ובכיכובה של פלורנס לה באדי. עותק ממנו נשמר בספריית הקונגרס. עיבוד נוסף של הרומן נוצר בשנת 1948.

עיצוב ההפקה של סרט נעשה על ידי קליפורד פמבר.

## צוות השחקנים
* בלאנש סוויט – לורה פיירלי / אן
* הדון מייסון – וולטר הרטרייט
* ססיל המפריז – סר פרסיבל גלייד
* לואיז פרוסינג – מריון הלקומב
* פרנק פרפיט – הרוזן פוסקו
* מינה גריי – הרוזנת פוסקו

## לקריאה נוספת

* Low, Rachael. *History of the British Film, 1918-1929*. George Allen & Unwin, 1971.
* Wood, Linda. *British Films, 1927-1939*. British Film Institute, 1986.


## קישורים חיצוניים

## הערות שוליים

קטגוריה:סרטים המבוססים על האישה בלבן
קטגוריה:סרטי שחור-לבן בריטיים
קטגוריה:סרטי מסתורין בריטיים
קטגוריה:סרטים באנגלית
קטגוריה:סרטים בריטיים משנת 1929
פרס לורנס אוליבייה לשחקנית הטובה ביותר במחזמר

**[[פרס לורנס אוליבייה]] לשחקנית הטובה ביותר במחזמר** (באנגלית: **Laurence Olivier Award for Best Actress in a Musical**) הוא פרס שנתי שמוענק על ידי האיגוד של תיאטרון לונדון כהוקרה על הישגים בתיאטרון הבריטי. הפרס נוסד בשנת 1976 בשם פרסי איגוד תיאטרון הווסט אנד ושמו הוחלף ב-1984 לכבודו של השחקן האנגלי לורד אוליבייה.

פרסי אוליבייה הם פרסי התיאטרון היוקרתיים ביותר בממלכה המאוחדת והם המקבילים הבריטיים לפרסי טוני. ב-1977 ו-1978 הוענק פרס אוליבייה להופעה הטובה ביותר במחזמר, ובשתי הפעמים זכתה שחקנית. ב-1977 זכתה אנה שארקי עבור המחזמר "מגי", וב-1978 זכתה בפרס איליין פייג' עבור הופעתה במחזמר "אוויטה". בשנה שאחר כך נוצרה קטגוריה נוספת לשחקנית הטובה ביותר במחזמר.

## זוכות ומועמדות
### שנות ה-1970

### שנות ה-1980

### שנות ה-1990

### שנות ה-2000

### שנות ה-2010

### שנות ה-2020

## זכיות ומועמדויות מרובות בקטגוריית השחקנית הטובה ביותר
### פרסים

שלושה פרסים
* אימלדה סטונטון

שני פרסים
* ברברה דיקסון
* מריה פרידמן
* ג'וליה מקנזי
* ג'ואנה רידינג
* סמנתה ספירו

### מועמדויות

שבע מועמדויות
* אימלדה סטונטון

שש מועמדויות
* מריה פרידמן

חמש מועמדויות
* רותי הנשל
* ג'וליה מקנזי
* ג'ואנה רידינג

ארבע מועמדויות
* איליין פייג'

שלוש מועמדויות
* אלנה רוג'ר
* ג'נה ראסל
* שרידן סמית'
* האנה וודינגטון

שתי מועמדויות
* ג'ייני די
* ברברה דיקסון
* היידן גוויין
* פטרישה הודג'
* ניקולה יוז
* מורין ליפמן
* פטי לופון
* שאן פיליפס
* סמנתה ספירו
* סאמר סטראלן
* סופי תומפסון
* שארלוט וייקפילד
* ג'וזי ווקר
* אמה ויליאמס

## ראו גם
* פרס דרמה דסק לשחקנית מצטיינת במחזמר
* פרס טוני לשחקנית הטובה ביותר במחזמר

## לקריאה נוספת

* 


## קישורים חיצוניים

* 
* אתר פרסי אוליבייה

## הערות שוליים

קטגוריה:פרס אוליבייה
לורנס אוליבייה, שחקנית במחזמר
טרפקה

**טרפקה** (בספרדית: **Tarapacá**) הוא אחד מ-16 מחוזות צ'ילה אשר נמצא בצפון צ'ילה. בירת המחוז היא עיר הנמל איקיקה. טרפקה גובל במחוזות הצ'יליאניים אריקה ופרינאקוטה מצפון ובאנטופגסטה מדרום, בבוליביה ממזרח ובאוקיינוס השקט ממערב. המחוז היה חלק מפרו, עד שסופח לצ'ילה בשנת 1883 לאחר מלחמת האוקיינוס השקט. בשנת 2007 פוצלו ממחוז טרפקה הפרובינציות אריקה ופרינאקוטה כשהפכו יחד למחוז עצמאי. נכון למפקד האוכלוסין שנערך בשנת 2017 מתגוררים בו 330,558 תושבים.

בעבר מחוז טרפקה היה בולט מבחינה כלכלית בזכות כריית המלח הרבה שהתבצעה בו. כיום מקורות ההכנסה העיקריים הם דייג ותיירות.

## חלוקה מנהלית
מחוז טרפקה מחולק ל-2 פרובינציות, איקיקה וטמרוגל שמחולקות ל-7 קומנות.
ימין|ממוזער|250px|חלוקה לפרובינציות וקומונות

## קישורים חיצוניים

* 
* 

## הערות שוליים

קטגוריה:צ'ילה: מחוזות
איוון אנדריאדיס

**איוון אנדריאדיס** (בצ'כית: **Ivan Andreadis**; 3 באפריל 1924 – 27 באוקטובר 1992) היה שחקן טניס שולחן יהודי-צ'כי, אלוף עולם, בעל 27 מדליות מאליפויות העולם, מהן 9 זהב, 5 בזוגות, 10 כסף מהן 2 ביחידים (סגן אלוף העולם) ו-8 מדליות ארד. הוא זכה 3 פעמים (1955, 1962 ו-1963) בתואר לזוגות באליפות בריטניה הפתוחה . הוא זכה ב-12 תוארי אליפות צ'כוסלובקיה (1939–1963).

## ביוגרפיה
אנדריאדיס נולד וגדל בפראג. הוא שיחק בקבוצת ספרטה פראג. במלחמת העולם השנייה הוא נעצר וניכלא במחנה שליד קרפקוביצה שבדרום מערב פולין.

## קישורים חיצוניים
* Wiesław Pięta, Aleksandra Pięta, Czech and Polish Table Tennis Players of Jewish Origin in International Competition (1926-1957), PHYSICAL CULTURE AND SPORT. STUDIES AND RESEARCH 

קטגוריה:יהודים צ'כים
קטגוריה:שחקני טניס שולחן יהודים
קטגוריה:שחקני טניס שולחן צ'כוסלובקים
קטגוריה:אלופי עולם יהודים
קטגוריה:צ'כים שנולדו ב-1924
קטגוריה:צ'כים שנפטרו ב-1992
לב גוטמן

**לב גוטמן** (ברוסית: **Лев Гутман**; נולד ב-26 בספטמבר 1945 בריגה, שבברית המועצות) הוא שחמטאי סובייטי-ישראלי-גרמני ממוצא יהודי בדרגת רב-אמן.

## ביוגרפיה

לב גוטמן השתתף באליפות לטביה הסובייטית בשחמט החל משנת 1967. בשנת 1972 הוא זכה באליפות, בשנת 1973 סיים במקום השלישי, בשנת 1976 סיים במקום השני ובשנת 1977 חלק מקומות 2–3.

בשנת 1980 לב גוטמן עלה לישראל, התיישב בבאר שבע והשתתף בתחרויות בינלאומיות. בשנת 1986 הוענקה לו דרגת רב-אמן.

הוא היה עוזרו של ויקטור קורצ'נוי בדו-קרבות על תואר אלוף העולם בשחמט.

באליפות ישראל בשחמט בשנת 1984 הוא זכה במקום השלישי. בשנת 1985 הוא סיים במקום ה-9 בתחרות בינאזורית (שלב העפלה להעפלה למשחק נגד אלוף העולם על התואר).

בשנת 1986 לב גוטמן היגר לגרמניה והמשיך להתחרות.

בשנת 2015, לכבור יום הולדתו ה-70, אורגנה תחרות לכבודו בלינגן שבגרמניה. הוא סיים בה במקום ה-8.

היה הרב-אמן הראשון שיהודית פולגאר, מי שנחשבת לשחמטאית החזקה בכל הזמנים, ניצחה בגיל 11 ב-1987 בטורניר בבריסל. על פי עדותה הטיח את ראשו בדלת המעלית מתסכול לאחר ההפסד המביך.

## לב גוטמן ב[[אולימפיאדת השחמט]]
בין השנים 1982 ל-1984 השתתף לב גוטמן ב-2 אולימפיאדות שחמט:

## קישורים חיצוניים

## הערות שוליים

קטגוריה:רבי-אמנים ישראלים
קטגוריה:רבי-אמנים גרמנים
קטגוריה:שחמטאים יהודים סובייטים
קטגוריה:שחמטאים יהודים גרמנים
קטגוריה:יהודים לטבים
קטגוריה:עולים בשנות ה-1980
קטגוריה:ישראלים שהיגרו לגרמניה
קטגוריה:ישראלים ילידי ברית המועצות
קטגוריה:ישראלים שנולדו ב-1945
וינפריד קרטשמן

**וינפריד קרטשמן** (בגרמנית: **Winfried Kretschmann**, נולד ב-17 במאי 1948) הוא פוליטיקאי גרמני ממפלגת הירוקים אשר משמש מאז מאי 2011 כראש ממשלת מדינת באדן-וירטמברג. מנובמבר 2012 ועד סוף אוקטובר 2013 קרטשמן כיהן כנשיא הבונדסראט (הבית העליון של הפרלמנט הגרמני). הוא היה הפוליטיקאי הראשון ממפלגתו אשר כיהן בתפקידים אלו. קרטשמן הוא גם הראשון משנת 1953 והשני אי פעם שכיהן כנשיא הבונדסראט שאינו מה-המפלגה הסוציאל-דמוקרטית או מהמפלגה הנוצרית-דמוקרטית.

קרטשמן מתמקד בעמדות אקולוגיות ונמנה באגף השמרני של מפלגתו.

## ביוגרפיה
קרטשמן נולד ב-17 במאי 1948 בשפיישינגן (Spaichingen) שבבאדן-וירטמברג, אז גרמניה המערבית וגדל באזור כפרי. למד בפנימייה צבאית בזיגמרינגן. לאחר שירותו הצבאי למד הוראת ביולוגיה וכימיה בשטוטגרט. לאחר שלוש שנים כמורה, נכנס קרטשמן לעולם הפוליטי. בשנים 1973-1975 היה פעיל קומוניסט. בספטמבר 1979 היה מבין מקימי מפלגת הירוקים בבאדן-וירטמברג. בשנת 1980 נבחר לראשונה לפרלמנט המקומי. בשנת 1985 עזב את הפוליטיקה והחל לעבוד במשרד לאיכות הסביבה. בשנת 1988 נבחר קרטשמן שנית לפרלמנט של באדן-וירטמברג. בשנת 1992 איבד את מושבו בפרלמנט וחזר לעבוד כמורה. הוא נבחר לפרלמנט שוב בשנים 1996, 2001 ו-2006. בשנת 2002 נבחר להנהיג את הירוקים בפרלמנט.

בבחירות שנערכו בשנת 2011 הירוקים הובילו קמפיין משותף יחד עם המפלגה הסוציאל-דמוקרטית וניצחו את המפלגה הנוצרית-דמוקרטית. חלק מהקמפיין נבע מומנטום סביבתי לאחר האסון הגרעיני בפוקושימה שאירע במרץ באותה השנה. הבטחות נוספות בקמפיין כללו כיבוי תחנות כוח גרעיניות, הגבלת מהירות אוטובוסים ורפורמות בחינוך. בבחירות אלו קרטשמן נבחר להנהיג את באדן-וירטמברג. ניצחונו הביא לסיום 58 שנים של הנהגת הימין במדינה.

במסגרת תפקידו, קרטשמן חבר גם בבונדסראט ושם היה פעיל בוועדות לחיזוק היחסים עם רוסיה וצרפת. בשנת 2016 נבחר שוב לתפקיד. היה פעיל מאוד בוועידת האומות המאוחדות לשינוי אקלים בשנת 2015.

## קישורים חיצוניים

* 

קטגוריה:פוליטיקאים גרמנים
קטגוריה:ראשי ממשלת מדינות גרמניה
קטגוריה:חברי הבונדסראט
קטגוריה:גרמנים שנולדו ב-1948
מגאיאנס ואנטארקטיקה צ'ילנה

**מגאיאנס ואנטארקטיקה צ'ילנה** (בספרדית: **Magallanes y de la Antártica Chilena**, או בקיצור, רק **מגאיאנס**) הוא הדרומי והגדול ביותר (מבחינת שטח) מבין 16 מחוזות צ'ילה. בירת המחוז היא פונטה ארנס. במחוז מתגוררים כ-165,533 תושבים (נכון לשנת 2017), מה שהופך אותו למחוז השני הכי פחות מאוכלס במדינה.

הנקודות הגאוגרפיות הבולטות במגאיאנס הן כף הורן, הארכיפלג ארץ האש, מצר מגלן ושטח צ'ילה באנטארקטיקה. רוב שטח מגאיאנס הוא הררי מאוד, ואינו מותאם לחקלאות ולמגורי אדם. האזור מאופיין בטמפרטורות נמוכות ורוחות חזקות לאורך השנה. באיים המערביים יש אקלים קר, לח וגשום, כאשר ממוצע הגשמים השנתי עומד על כ-3,500 מ"מ לשנה.

כ-80% מהתושבים מתגוררים בבירה פונטה ארנס, שמשמשת כמרכז מסחרי וכן לחקר אנטארקטיקה. במחוז מתגוררים מעט מאוד אנשים ביחס לשאר מחוזות צ'ילה כאשר רק מחוז אייסן קטן ממנו. מספר התושבים הנמוך נובע בין השאר מהמועד המאוחר בו החלה ההתיישבות המקומית. בשנת 1854 התגוררו במגאיאנס רק כ-150 נפש כאשר הצמיחה הדמוגרפית המשמעותית חלה בשלהי המאה ה-19 עם התפתחות החקלאות. בפונטה ארנס ובשאר המחוז ישנו אחוז לא מבוטל של פורטוגזים, רוסים, סקנדינבים, הולנדים וגרמנים.

בשנת 1891 הוקמה אוניברסיטה מקומית.

מבחינה כלכלית, מקורות ההכנסה המרכזיים של המחוז הם נפט, תיירות וחקלאות כבשים. אחוז העוני עומד על כ-5.8%, מה שהופך את מגאיאנס למחוז הכי פחות עני בצ'ילה. בנוסף על כך, המחוז מחזיק בשיא ההכנסה הממוצעת למשק בית בצ'ילה.

## חלוקה מנהלית
ממוזער|ימין|250px|חלוקת מחוז מגאיאנס ואנטארקטיקה צ'ילנה לפרובינציות וקומונות

מחוז מגאיאנס ואנטארקטיקה צ'ילנה מחולק ל-4 פרובינציות: אנטארקטיקה צ'ילנה, מגאיאנס, טיירה דל פואגו ואולטימה אספרנסה שמחולקות ל-11 קומנות.

## ראו גם
* סראנו (נהר בצ'ילה)
## קישורים חיצוניים

* 
## הערות שוליים

קטגוריה:צ'ילה: מחוזות
קטגוריה:מגאיאנס ואנטארקטיקה הצ'יליאנית
לנינגרדקה סנקט פטרבורג

**מועדון הכדורעף לנינגרדקה סנקט פטרבורג** (ברוסית: **Волейбольный Клуб Ленинградка СПб**) הוא שמו של מועדון כדורעף נשים מהעיר סנקט פטרבורג, שבצפון מערב רוסיה המתמודד בליגת העל הרוסית בכדורעף נשים.

הישג השיא של הקבוצה באליפות הרוסית הוא מקום חמישי בעונות 1993, 2008.
## היסטוריה
קבוצת הכדורעף "לנינגרדקה" נוסדה ב-1935 כחלק מאגודת ספרטק והיא נקראה בשם "ספרטק לנינגרד בשנים 1935–1977. בשנת 1978 נקרא TTU לנינגרד וזה היה שמה עד 2003 עת שונה שמה לשם הנוכחי.

הקבוצה התמודדה לראשונה באליפות ברית המועצות בעונת 1939 והשתתפה ב-43 עונות באליפות הבכירה. בעונת 1992 נטלה חלק בליגת העל הרוסית בכדורעף נשים. בעונת 2004 ירדה לליגת המשנה אך הבטיחה את חזרתה לליגת העל לאחר שזכתה באליפות הליגה בעונת 2005/2006. הקבוצה השתתפה בגביע האתגר האירופי וסיימה במקום השלישי בטורניר בעונת 2009. קבוצת הנוער של לנינגרדקה סיימה במקום השלישי באליפות הנוער בעונת 2011.

בעונת 2020 הקבוצה העפילה לחצי גמר הגביע, לראשונה מאז 2008.

## הישגים לפי עונה

## תארים והישגים
* **גביע מחזיקות הגביע**
** סגנות (2): 1981, 1991
* **[[אליפות ברית המועצות בכדורעף נשים]]**
** סגנות (4): 1948, 1950, 1961, 1980
* **גביע ברית המועצות**
** זכייה (2): 1976, 1977
* **אליפות רוסיה**
** מקום חמישי (2): 1993, 2008
* **גביע רוסיה**
** סגנות (1): 2001

## ראו גם
* אבטומוביליסט סנקט פטרבורג
* זניט (מועדון כדורעף)

## קישורים חיצוניים
*

קטגוריה:קבוצות כדורעף נשים רוסיות
קטגוריה:סנקט פטרבורג: מועדוני ספורט
זאזי ביטס

**זאזי אוליביה ביטס** (באנגלית; **Zazie Olivia Beetz**; נולדה ב-25 במאי 1991) היא שחקנית אמריקאית-גרמנייה, הידועה ביותר בתפקיד ונסה בסדרת הטלוויזיה "אטלנטה", ובזכות תפקידה כדומינו בסרט "דדפול 2".

## ביוגרפיה
זאזי ביטס נולדה בברלין, גרמניה. אביה הוא נגר גרמני שהיגר לארצות הברית בשנת 1990 לאחר נפילת חומת ברלין, ואמה היא עובדת סוציאלית אפרו-אמריקאית, במקור מניו יורק. ביטס התחנכה בפעוטון בברלין ולאחר מכן בגן ילדים בניו יורק, לפני שעברה עם משפחה לשם באופן קבוע בגיל שמונה. דיברה גרמנית ואנגלית עם משפחתה בבית. גדלה בשכונת וושינגטון הייטס שבמנהטן, ניו יורק. הוריה נפרדו כאשר הייתה צעירה. לביטס ישנה אזרחות כפולה, אמריקאית וגרמנית. ביטס השתתפה בהצגות תיאטרון מילדותה, היא למדה משחק בבית הספר לאמנויות של הארלם, ובתיכון לה גוארדיה לאמנויות אותם סיימה בשנת 2009. כמו כן, קיבלה תואר ראשון בצרפתית מסקידמור קולג', אותם סיימה ב-2013.

שמה "זאזי" ניתן לה על שם הדמות הראשית ברומן "זאזי במטרו" של הסופר הצרפתי רמון קנו.

## קריירה
בשנת 2016 שיחקה בתור ויקטוריה בסרט הדרמה "זאבים", לצד מייקל שאנון וקארלה גוג'ינו. באותה שנה החלה לשחק בסדרת הטלוויזיה הקומית זוכת פרס אמי ופרס גלובוס הזהב "אטלנטה" של רשת FX, בדמותה של ונסה "ואן" קיפר, חברתו לשעבר ואם בתו של ארן (דונלד גלובר). בשנת 2018 קיבלה ביטס מועמדות לפרס אמי לשחקנית המשנה הטובה ביותר בסדרה קומית.

בשנת 2017 גילמה את דנה בסרט האסונות "הסערה" בכיכובו של ג'רארד באטלר.

בשנת 2019 שיחקה לצדה ארמי האמר בסרט האימה הפסיכולוגי "פצעים", סרט מקורי של הולו שעלה יותר מאוחר גם לשירות הסטרימינג של נטפליקס ברחבי העולם. שיחקה גם בסרט הספורט שביים סטיבן סודרברג; "ציפור בשחקים" של נטפליקס, וכן בסרט המותחן הפסיכולוגי "ג'וקר", זוכה שני פרסי אוסקר שביים טוד פיליפס וגם הפיק אותו לצד בראדלי קופר. בסוף שנה זו עלה הסרט "לוסי בשמיים", בו כיכבה ביטס לצד נטלי פורטמן, וגם הסרט "סיברג" , מותחן פוליטי בו כיכבה לצדה של קריסטן סטיוארט, וכן ושיחקה בתפקיד אורח בסדרת האנתולוגיה "אזור הדמדומים" של רשת CBS, המהווה גרסה מחודשת לסדרה "אזור הדמדומים".

בשנת 2020 שיחק במותחן העל טבעי "תשעה ימים".

בשנת 2021 החלה לדבב את דמותה של אמבר בנט בסדרת האנימציה "בלתי מנוצח" מבית פריים וידאו.

בשנת 2022 דיבבה את דיאן פוקסינגטון בסרט "לא רעים בכלל".

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אפרו-אמריקאיות
קטגוריה:שחקניות קולנוע וטלוויזיה גרמניות
קטגוריה:מהגרות מגרמניה לארצות הברית
קטגוריה:אמריקאיות ממוצא גרמני
קטגוריה:בוגרות מכללת סקידמור
קטגוריה:בוגרי מכללת סקידמור
קטגוריה:אמריקאיות שנולדו ב-1991
קטגוריה:אמריקאים שנולדו ב-1991
ניקוס איקונומופולוס

**נִיקוֹלַאוֹס (נִיקוֹס) אִיקוֹנוֹמוֹפּוּלוֹס** (ביוונית: **Νικολάος "Νίκος" Οικονομόπουλος**; נולד ב-30 ביוני 1984) הוא זמר לאיקו יווני.

איקונומופולוס הוא אחד הזמרים היווניים הפופולריים בעשור השני של המאה ה-21; היקף מכירותיהם של אלבומיו הוא עצום.

הוא גדל בקאטו אכאיה , עיר קטנה מחוץ לפטרס, מערב יוון.

הופיע לראשונה בתוכנית הכישרונות היוונית: "Dream Show – The Music 2", בה ניצח.

שיתף פעולה עם אמנים שונים, דוגמת סטאמאטיס גונידיס , ניקוס מקרופולוס  ואנה ויסי, בהופעות באפריקה.

## ביוגרפיה
איקונומופולוס נולד בפטרס ב-30 ביוני 1984. נשאר בקאטו אכאיה עד גיל 17.5.
החל לשיר בערים שונות בפלופונסוס ולאחר מכן בדרום יוון.

לצד עבודתו כזמר, עבד בעבודות שונות כגון מסחר בדגים ובפיצרייה.

בדצמבר 2006 זכה בתוכנית הריאליטי של רשת הטלוויזיה Alpha TV , "Dream Show".

אלבומו הראשון יצא בנובמבר 2007, שמו היה "אהבה ראשונה" (ביוונית: "Πρώτη αγάπη").
באלבום זה הצליחו מספר שירים: "את לא בסדר" (ביוונית: "Δεν είσαι εντάξει"), "הכל בשבילך" ("Όλα για σένα"), "הסתכל כדי ללמוד" ("Κοίτα να μαθαίνεις"), "שתי שמשות שבורות" ("Δυο Σπασμένα Ποτήρια") ו"הכוכב הזה" ("Αυτό το αστέρι").

ביוני 2008 זכה בפרס עבור הופעת הבכורה הטובה ביותר בטקס פרסי המוזיקה היוונית של MAD TV.

בדצמבר 2008 הוציא את הסינגל "ואל תחזרי" ("Και μη γυρίζεις") באמצעות חברת התקליטים "SONY MUSIC GREECE", ובאותו החודש יצא סינגל נוסף: "שמעתי..." ("Άκουσα").

ביוני 2009 קיבל פרס נוסף במסגרת טקס פרסי המוזיקה היוונית של MAD TV, בעבור קליפ הוודאו הטוב ביותר, בז'אנר הלאיקו העכשווי.

בשנים 2016 ו-2017 הוא הוציא סינגלים על מוזיקה של גיאורגוס סבאניס.

## דיסקוגרפיה

## קישורים חיצוניים

## הערות שוליים

קטגוריה:זמרים יוונים
קטגוריה:מוזיקה יוונית
קטגוריה:יוונים שנולדו ב-1984
בנהא

**בנהא** (בערבית: **بنها**; בקופטית: **ⲡⲁⲛⲁϩⲟ**) היא עיר בצפון-מזרח מצרים ובירת מחוז אל-קליוביה. בנהא נחשבת למרכז תחבורתי חשוב בדלתא של הנילוס ונמצאת במרחק 45 ק"מ צפונית לבירה קהיר. לפי אומדן רשמי מתאריך 1 ביולי 2023, התגוררו בעיר 187,469 בני אדם.

בשנת 1976 הוקמה בבנהא אוניברסיטה אשר הפכה פרטית בשנת 2005. בכל שנה לומדים באוניברסיטה כ-60,000 סטודנטים. הפקולטה ברפואה עוזרת לנהל את שני בתי החולים בעיר.

## גלריית תמונות

Banha.jpg|
Banha-st.jpg|אחד מרחובות העיר
Naser mosque.jpg|מסגד נאצר בעיר


## קישורים חיצוניים

* 

## הערות שוליים

קטגוריה:מצרים: ערים
קטגוריה:מחוזות מצרים: ערי בירה
כפר א-שיח'

**כפר א-שיח**' (בערבית: ** كفر الشيخ**) היא עיר בצפון מצרים ובירת המחוז הקרוי על שמה. העיר ממוקמת כ-120 ק"מ מצפון לקהיר, בצפון הדלתא של הנילוס. על פי אומדן רשמי מתאריך 1 ביולי 2023, התגוררו בעיר 198,197 בני אדם. ההתיישבות המקומית החלה לפני אלפי שנים.

בשנת 2006 נפתחה בעיר אוניברסיטה. התעשייה העירונית מפותחת מאוד.

מבין תושבי העיר הידועים, ניתן למנות את אחמד זוויל, חמדין סבאחי, חוסאם ע'אלי, מוחמד עטא, מחמוד חסן וסעד זע'לול.

## קישורים חיצוניים

* 

## הערות שוליים

קטגוריה:מצרים: ערים
קטגוריה:מחוזות מצרים: ערי בירה
קינא

**קינא** (בערבית: **قنا**; תעתיק מדויק: **קנא**) היא עיר בדרום-מזרח מצרים ובירתו של מחוז בעל שם זהה. העיר ממוקמת במצרים העליונה, על הגדה המזרחית של הנילוס, כ-50 ק"מ מצפון-מזרח לעיר לוקסור. העיר נחשבת למוקד תחבורה מרכזי בין מצרים העליונה לים האדום.

לפי אומדן רשמי מתאריך 1 ביולי 2023 התגוררו בעיר 264,498 בני אדם. בעיר ישנו ריכוז גבוה של נוצרים קופטים - כ-35% מכלל התושבים.

חיל האוויר של ארצות הברית ביצע תרגילים רבים באזור קינא משנות ה-70 של המאה ה-20 ועד לשנות ה-90.

## קישורים חיצוניים

* 

## הערות שוליים

קטגוריה:מצרים: ערים
קטגוריה:מחוזות מצרים: ערי בירה
דקלה (יישוב)

[שמאל|ממוזער|250px|[אוהלי ההיאחזות מיד לאחר הקמתה]]
[שמאל|ממוזער|250px|תת-אלוף [אשר לוי, רמ"ט פיקוד הדרום, סוקר את מסדר ההקמה של ההיאחזות]]
250px|ממוזער|טקס ההקמה
250px|ממוזער|בבניה. יום הקמת הישוב
[250px|ממוזער|[אשר לוי בטקס ההקמה. בצד ימין השלט: אתן במדבר נטע ארז שיטה והדס ועץ שמן]]
**דִּקְלָה** היה יישוב והתנחלות ישראלית בחבל ימית בפתחת רפיח, שבצפון-מזרח חצי האי סיני. דקלה הוקמה לאחר מלחמת ששת הימים ביוני 1969 כהיאחזות נח"ל, והפך בהמשך למושב עובדים. היישוב פונה בשנת 1982 כתוצאה מהסכם השלום בין ישראל למצרים שנחתם בשנת 1979.

## שם היישוב
ועדת השמות הממשלתית קראה ליישוב **נח"ל דקלים**, בגלל עצי הדקלים האופייניים לאזור היישוב. לאחר הקמת היישוב הסתבר שאין בסביבתו דקלים, והוחלט על שם חדש: **נח"ל דקלה**, המזכיר את עץ הדקל שצמח מן התמרים שהיו בכיסו של אבשלום פיינברג, שנקבר בקרבת מקום לאחר שנמצאו עצמותיו.

## היסטוריה
דקלה הוקמה ב-2 ביוני 1969, מצפון לעיירה שיח' זוויד, על ידי גרעין של "בני עקיבא". בינואר 1970 הותקפה ההיאחזות פעמיים במטולי בזוקה, בפברואר נהרג ילד בדואי מקומי ממוקש ובאפריל 1970 נהרג חייל ממוקש במקום. ביוני 1970 ביקרו במקום השר מנחם בגין ואלוף פיקוד הדרום אריק שרון והבטיחו שבמקום יתפתח יישוב משגשג.

תחילה היו בהיאחזות רק מספר אוהלים וקרוואנים, אך לאחר זמן קצר הוקמו בה מספר בתים על ידי פועלים בדואים משיח' זוויד. ב-17 במאי 1971 אוזרחה והחל בהקמת בתי הקבע של היישוב. התושבים הראשונים הגיעו מתנועת בית"ר ושטחו הראשוני של היישוב היה 500 דונם. טקס ההתאזרחות נערך בנוכחות מנחם בגין. הקמת היישוב התנהלה בעצלתיים, ועד 1974 הוקמו בו 30 בתים והוא הפך למושב עובדים. בשנת 1977 נקלע המושב למשבר כספי. בשנת 1979 החלו דיונים על פינוי המושב כחלק מהסכם השלום עם מצרים, והוצע להקימו מחדש ליד קיבוץ זיקים, אך התושבים סרבו. חלק מהתושבים עברו לבסוף למושב עין הבשור שהוקם ב-1982. המושב קיבל פיצויים על פינוי הבתים, החממות ותחנת הדלק שהפעיל במקום.

בשלב הראשון של הנסיגות הישראליות, על פי הסכם השלום בין ישראל למצרים, הוחזרה העיר אל עריש הממוקמת כ-30 ק"מ ממערב לדקלה, ב-25 במאי 1979. דקלה הוחזרה בשלב הנסיגה המלאה משטחו של חצי האי שהושלם באפריל 1982, רוב תושבי היישוב עזבו אותו כבר בסוף 1981. לא כל המבנים במושב נהרסו בזמן הפינוי, והם מהווים היום חלק מהשכונה הצפון-מזרחית של **שייח' זוויד**, ואף מתאר הרחובות המקורי נשמר.

בשנת 1983, שנה לאחר פינוייה, הוקמה בגוש קטיף ברצועת עזה ההתנחלות נוה דקלים הקרויה על שם דקלה. גם יישוב זה פונה בסופו של דבר, במסגרת תוכנית ההתנתקות בשנת 2005.

## ראו גם
* שיח' זוויד
* אנדרטת העשרה
* ייסוד נחל דקלה באוסף "דן הדני"

## קישורים חיצוניים

* 
* 
* 

## הערות שוליים

קטגוריה:סיני: התנחלויות
קטגוריה:יישובים שהוקמו ב-1969
קטגוריה:היאחזויות נח"ל
אל-מניא

**אל-מִניא** (בערבית: ** المنيا**) היא עיר במצרים התיכונה ובירת המחוז הקרוי על שמה. העיר ממוקמת על גדתו המערבית של הנילוס, כ-220 ק"מ דרום-מערבית לבירה קהיר. לפי אומדן רשמי מתאריך 1 ביולי 2023 אוכלוסיית העיר מנתה 298,021 בני אדם.

## היסטוריה
ההתיישבות באזור החלה עוד ב ובהמשך צורפה למצרים העתיקה. במאות השנים שלאחר מכן התבססה אל-מניא כמרכז מסחרי חשוב ובשלב מסוים נקראה על שמו של ח'ופו ששלט ב. שגשוגה של העיר נמשך גם עוד מאות שנים, והיא נחשבה לעיר עשירה מאוד ובתקופה זו היא התנהלה באופן אוטונומי. אוטונומיה זו נחלשה עם תחילת האלף ה-2 לפנה"ס. באל-מניא נמצאו עדויות למקדשים לאל תחות.

הקיסר הרומי אדריאנוס בנה בעיר מבנה לזכרו של מאהבו היווני אנטינואוס. אל-מניא הייתה אף מרכז אדמיניסטרטיבי גם בתקופה ההלניסטית והביזנטית. העיר התפתחה מאוד בתקופת בית עבאס. בשנת 1326 ביקר בעיר החוקר הידוע אבן בטוטה. השליטים מוחמד עלי ואסמאעיל פאשא ראו בעיר כחשובה מאוד מבחינה כלכלית וחקלאית ולכן פיתחו אותה. בשנת 1870 פאשא בנה באל-מניא ארמון ובשנת 1873 נבנתה תעלת מים שסיפקה מים לחקלאות המקומית. פיתוח הכלכלה והחקלאות המקומיות גרמו גם לצמיחה דמוגרפית.

בתקופת מלחמת האזרחים האמריקנית עלה הביקוש לכותנה המקומית, וכתוצאה מכך התפתחה מאוד הכלכלה המקומית. בתחילת המאה ה-20 נבנתה באל-מניא מערכת רכבות. בתקופה זו הקימה הממלכה המאוחדת קונסוליה ובשנת 1907 נפתח סניף של בנק עותומן. בשנת 1927 נפתח בית משפט, בשנת 1931 נפתחה תחנת כיבוי אש ובשנת 1937 נחנכה עירייה חדשה.

לאחר מהפכת הקצינים החופשיים ב-1952, מלחמת סיני ב-1956 והלאמת תעשיות רבות ב-1957, עזבו תושבים ארמנים ויוונים רבים את אל-מניא. הגירה שלילית זו הביאה להידרדרות במצב העיר. גורם נוסף להידרדרות היה הצפיפות בתוך העיר ותשתיות לקויות. לשם פתרון משברי הדיור, נבנה בשנות ה-60 דיור ציבורי.

ב-26 במאי 2017 התרחש באל-מניא פיגוע ירי, כאשר חמושים מארגון המדינה האסלאמית פתחו באש לעבר נוצרים קופטים שנסעו באוטובוס. בפיגוע נרצחו 29 אנשים, מרביתם ילדים. כ-25 בני אדם נוספים נפצעו.

מבין התושבים הידועים בעיר ניתן למנות את טה חוסיין והודא שעראווי.

## כלכלה
המגזר הדומיננטי הוא המגזר הציבורי. המוצרים הנפוצים שמיוצרים על ידי הייצור התעשייתי בעיר הם מלט, מוצרי מזון, רהיטים, מתכת, נגרות, כימיקלים, כרייה, דשנים ותעשיות חקלאיות. למרות עברה ההיסטורי של העיר, התיירות המקומית אינה מפותחת.

## אקלים

## ערים תאומות
*

## קישורים חיצוניים

* 

## הערות שוליים

קטגוריה:מצרים: ערים
קטגוריה:מחוזות מצרים: ערי בירה
דפנה בן-תור

**דפנה בן תור** (נולדה ב-18 בדצמבר 1947) היא ארכאולוגית, היסטוריונית ואגיפטולוגית ישראלית.

## ביוגרפיה
נולדה בירושלים. בשנת 1971 קיבלה בוגר (B.A) בארכאולוגיה ובהיסטוריה של עם ישראל מהאוניברסיטה העברית בירושלים. בשנים 1976–1981 שימשה עוזרת לאוצר במחלקה לתרבויות שכנות במוזיאון ישראל.

ב-1982–1991 הייתה אוצרת-משנה במחלקה לארכאולוגיה של מצרים במוזיאון ישראל ומשנת 1992 ועד 2016 שימשה אוצרת אותה מחלקה במוזיאון.

בשנת 1994 קיבלה תואר מוסמך (M.A) באגיפטולוגיה מהאוניברסיטה העברית.

בשנת 2006 קיבלה תואר דוקטור (Ph.D) באגיפטולוגיה מהאוניברסיטה העברית. עבודת התזה שלה עסקה ביחסי מצרים וארץ ישראל בתקופת הביניים השנייה (1550-1700 לפנה"ס בקירוב) על פי חרפושיות מצריות וכנעניות בנות התקופה.

נישאה לאמנון בן-תור, שהיה חופר תל חצור ופרופסור לארכאולוגיה באוניברסיטה העברית בירושלים.

בשנים 1997–1998 וכן ב-2001 הייתה עמית מחקר במחלקה לאמנות מצרית במוזיאון המטרופוליטן בניו יורק.

משנת 1993 עוסקת במחקר על קשרי מצרים וכנען בעיקר על סמך חרפושיות שנמצאו בשני האזורים.

פרשה לגמלאות באפריל 2016.

## תערוכות שפרסמה
* 1994 - מצרים, מעבר לנהר, מוזיאון רוקפלר, ירושלים, עם דפדפת נלווית.
* 1989 - החרפושית, ראי לתרבות מצרים הקדומה, מוזיאון ישראל, ירושלים, עם קטלוג נלווה.
* 1997 - המצרים הקדמונים בני האלמוות: אמנות מצרים עתיקה מאוסף אברהם גוטרמן, מוזיאון ישראל, ירושלים, עם קטלוג נלווה.
* 2000 - מוצג מיוחד: חיות מקודשות במצרים הקדומה, מוזיאון ישראל, ירושלים, עם חוברת נלווית.
* 2001 - מוצג מיוחד: במחיצת האלים: פסלים פרטיים במקדשים מצריים, עם חוברת נלווית.
* 2005 - מוצג מיוחד: פסל זוגי ממוזיאון המטרופוליטן במסגרת חגיגות ה-40 למוזיאון ישראל, עם דפדפת נלווית.
* 2016 - פרעה בכנען, הסיפור שלא סופר, מוזיאון ישראל, ירושלים, עם קטלוג נלווה.

קטגוריה:אגיפטולוגים
קטגוריה:היסטוריוניות ישראליות
קטגוריה:היסטוריונים ישראלים
קטגוריה:ארכאולוגיות ישראליות
קטגוריה:ארכאולוגים ישראלים
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: ארכאולוגיה והמזרח הקרוב הקדום
קטגוריה:אוצרות ישראליות
קטגוריה:אוצרים ישראלים
קטגוריה:אגיפטולוגיות
קטגוריה:ישראליות שנולדו ב-1947
קטגוריה:ישראלים שנולדו ב-1947
מיכל פלג

**מיכל פלג** (1959 – 4 ביוני 2025) הייתה אמנית, עיתונאית, סופרת ומסאית ישראלית.

## ביוגרפיה
נולדה בחיפה וחייתה בילדותה באתיופיה עקב שליחות הוריה. למדה אמנות ועיצוב בבצלאל וקולנוע ברומא. עד שנת 1990 הייתה כתבת העיתונים "דבר" ו"מעריב" באיטליה, במקביל לעבודתה שם בתחום הקולנוע. הרצתה באקדמיה לאמנות "בצלאל" ובבתי-ספר לעיצוב ולתקשורת חזותית. פרסמה מאמרים ומסות בעיתון "הארץ" וב"מסע אחר".

מטיוליה המקיפים באזורי סכסוך ומתיחות בעולם פרסמה רשימות מברלין לאחר נפילת חומת ברלין, מנגורנו קרבאך, מקובה ומאתיופיה.

עשייתה כללה פעילות בארגון "תעאיוש".

לאחר שביוני 2025 נותק עמה הקשר בעת שהותה באי כרתים שבו התגוררה, החלו צוותי משטרה יווניים וצוות חילוץ מישראל בחיפושים אחריה. כעבור ארבעה ימים אותרה גופתה בלב ים, מול חופי האי, ונקבע שנהרגה לאחר שנפלה מצוק.

לאחר מותה פורסם שכתבה גם תחת שם העט "בן פול". 

## ספריה
* **שיר הרס וסיפורים אחרים**, הוצאת הקיבוץ המאוחד, 1997 - סיפורים
* **העיר הפנימית**, הספריה החדשה, ספרי סימן קריאה / הוצאת הקיבוץ המאוחד, 1998 - רומן
* **לאפריקה**, הוצאת כרמל, 2005 - נובלה וסיפורים קצרים
* **פנים: שיחות עם [[יאן ראוכוורגר]]**, כרמל, 2007
* **נדיר**, עם עובד, הספריה לעם, 2010 - רומן
* **החתרנים: מסע בספרות ובמאה העשרים**, הוצאת כתר, 2017

לאחר מותה נודע ששם העט **בן פול** היה שלה. פורסמו בו שלושה ספרים:
* **מלך, בלש**, הוצאת בבל, 2014.
* **אתה שוטר בירושלים**, כתר ספרים, 2016.
* **תור השחור**, כתר ספרים, 2018.

## קישורים חיצוניים

* 
* 
* מאמריה של פלג במגזין מסע אחר
* 
* מיכל פלג, רק מילים לשחק בהן, באתר גרנטה בעברית
* 
* 

**על ספריה**:
* דן לחמן, לאפריקה / מיכל פלג (ביקורת ספר), אימגו, 3 בפברואר 2006
* 
* 
* 

## הערות שוליים

קטגוריה:סופרות ישראליות
קטגוריה:אמניות ישראליות
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:מסאיות ישראליות
קטגוריה:סופרי מסע ישראלים
קטגוריה:סופרות מסע
קטגוריה:אישים שנעלמו ואותרו
קטגוריה:הרוגות תאונות
קטגוריה:ישראליות שנולדו ב-1959
קטגוריה:ישראלים שנולדו ב-1959
קטגוריה:ישראליות שנפטרו ב-2025
קטגוריה:ישראלים שנפטרו ב-2025
שטפן וייל

**שטפן וייל** (בגרמנית: **Stephan Weil**, נולד ב-15 בדצמבר 1958) הוא פוליטיקאי גרמני מן המפלגה הסוציאל-דמוקרטית (SPD), אשר מכהן מאז פברואר 2013 כראש ממשלת מדינת סקסוניה התחתונה. בשנים 2013-2014 כיהן כנשיא הבונדסראט (הבית העליון של הפרלמנט הגרמני).

## ביוגרפיה
וייל נולד ב-15 בדצמבר 1958 בהמבורג, אז גרמניה המערבית. בשנת 1965 עבר וייל עם משפחתו להתגורר בהנובר. למד משפטים ומדע המדינה באוניברסיטת גטינגן. לאחר לימודיו, עבד וייל כעורך דין בהנובר, ולאחר מכן כתובע הכללי וכשופט במשרד המשפטים של סקסוניה התחתונה. בשנים 1997-2006 כיהן כגזבר הנובר.

במאי 2006 נבחר וייל להיות מועמד ה-SPD לראשות עיריית הנובר. בבחירות שהתקיימו בספטמבר, ניצח וייל ברוב מוחלט בסיבוב הראשון. הוא עזב את תפקיד זה באופן אוטומטי עם היבחרו לראשות הממשלה. בשנת 2012 נבחר להנהיג את ה-SPD במדינה.

וייל נבחר לתפקיד ראש ממשלת המדינה ב-19 בפברואר 2013 בתמיכת מפלגתו ומפלגת הירוקים. הוא נבחר שנית לתפקיד בנובמבר 2017 בתמיכת המפלגה הסוציאל-דמוקרטית וה-המפלגה הנוצרית-דמוקרטית.

במסגרת חברותו בבונדסראט, היה חבר וייל בוועדות לענייני אירופה לחיזוק הקשר עם ארצות הברית.

התחתן בשנת 1987 ונולד לו בן אחד.

## קישורים חיצוניים

* 

קטגוריה:פוליטיקאים גרמנים
קטגוריה:בוגרי אוניברסיטת גטינגן
קטגוריה:חברי המפלגה הסוציאל-דמוקרטית של גרמניה
קטגוריה:ראשי עיריות בגרמניה
קטגוריה:חברי הבונדסראט
קטגוריה:גרמנים שנולדו ב-1958
באבא גורגור

**באבא גורגור** (בערבית ובכורדית: **بابا كركر**; מילולית בכורדית "אב האש") הוא שדה נפט ליד העיר כירכוכ בצפון עיראק, בתחום השליטה של כורדיסטן העיראקית. במקום קיימת זרימת נפט על פני הקרקע או סמוך לפניה וכבר לפני אלפי שנים מתועדת בעירה טבעית של אש תמיד במרכז השדה.

השדה, אשר התגלה בתקופה המודרנית ב-1927, נחשב לשדה הנפט הגדול ביותר בעולם עד לגילויו של שדה הנפט גוואר בערב הסעודית בשנת 1948. עלויות הפקת הנפט במקום זולות במיוחד. הנפט מובל בצינור נפט (צינור הנפט כירכוכ-ג'ייהאן) לעיר הנמל הטורקית ג'ייהאן, ממנו הוא מיוצא.

בעקבות גילוי שדה הנפט במקום הוקמה חברת הנפט העיראקית.

## קישורים חיצוניים

* 

## הערות שוליים

קטגוריה:המזרח התיכון: שדות נפט
קטגוריה:כורדיסטן העיראקית
קטגוריה:כירכוכ